Diari Oficial de la Generalitat Valenciana


Sumari del DOGV 3638, del 02-12-1999 (1999/10722)

ORDRE de 23 de novembre de 1999, de la Conselleria d'Ocupació, per la qual s'estableixen les ajudes per al desenvolupament d'accions de prevenció de riscos laborals i promoció d'activitats destinades a la millora de la seguretat i salut en el treball per a l'exercici 2000.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3638

Data del DOGV
:   02-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10668


Data del document
:   23-11-1999

Organisme emissor
:   Conselleria d'Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a les empreses
    * seguretat en el treball
    * empresa
    * campanya de sensibilització
    * acta de congrés

ORDRE de 23 de novembre de 1999, de la Conselleria d'Ocupació, per la qual s'estableixen les ajudes per al desenvolupament d'accions de prevenció de riscos laborals i promoció d'activitats destinades a la millora de la seguretat i salut en el treball per a l'exercici 2000. [1999/M10021]
  
La Llei 31/1995, de 8 de novembre, de Prevenció de Riscos Laborals, estableix que la política en matèria de prevenció tindrà per objecte la promoció de la millora de les condicions de treball, dirigida a elevar el nivell de protecció i la seguretat i salut dels treballadors en el treball. De la mateixa manera, les administracions públiques fomentaran aquelles activitats amb vista a la reducció dels riscos laborals i a la promoció d'estructures eficaces de prevenció.
  
Entre les mesures que cal adoptar per a garantir que el treball es realitze en les millors condicions de seguretat, és requisit previ indispensable el coneixement, la detecció i l'eliminació dels riscos o el control d'aquells que per les seues característiques no puguen ser evitats, utilitzant per a això les tècniques i els mitjans de protecció adequats a cada situació de treball.
  
La lluita contra la sinistralitat laboral és una responsabilitat compartida d'empresaris, treballadors, administracions públiques i el conjunt de la societat.
  
La informació i formació d'empresaris i treballadors en matèria de seguretat i salut en el treball, la promoció de la cultura de la prevenció i la vigilància del compliment de la legislació preventiva són els instruments bàsics per a reduir els accidents de treball.
  
El teixit productiu de la Comunitat Valenciana constituït majoritàriament per xicotetes i mitjanes empreses que, sovint, no disposen dels coneixements i els recursos necessaris per a implantar als seus centres de treball unes mesures de seguretat adequades, fa necessari que des de l'administració es fomente que les associacions empresarials, organitzacions sindicals, institucions i altres entitats realitzen accions en el camp de la prevenció, que per la seua repercussió sectorial o professional faciliten que els seus resultats arriben a les empreses d'una manera més homogènia, sense que la grandària d'aquestes siga un obstacle insalvable per a accedir a unes condicions de seguretat i salut en el treball adequades.
  
El Pla d'Acció contra els Riscos Laborals (1998-2000), posat en marxa pel Govern Valencià amb el consens dels agents econòmics i socials representats al si de la Comissió de Seguretat i Salut en el Treball de la Comunitat Valenciana, estableix entre els seus objectius la realització d'accions d'informació, promoció i foment de la prevenció i de millora de les condicions de treball. Igualment preveu la col·laboració i coordinació de l'administració de la Generalitat Valenciana en matèria preventiva amb altres òrgans, associacions i entitats externes.
  
La present ordre d'ajudes va destinada a impulsar i facilitar la realització d'estudis i investigacions de caràcter tècnic sobre seguretat i salut en el treball i de les interaccions entre productivitat, reordenació del temps de treball i seguretat; a la realització de campanyes de sensibilització, informatives, de divulgació i de promoció de la cultura de la prevenció; a l'elaboració de manuals i guies pràctiques d'avaluació de riscos laborals i d'autoaplicació al si de les empreses i a la realització d'activitats formatives i participatives en matèria preventiva.
  
El conjunt d'aquestes actuacions persegueix la millora de les condicions de treball en les empreses de la Comunitat Valenciana i la promoció de la cultura de la prevenció, i signifiquen un pas més en la lluita contra la sinistralitat laboral que constitueix un drama humà i una càrrega social i econòmica de primera magnitud.
  
La prevenció dels riscos laborals ha d'estar concebuda com un element integrador present en totes les decisions empresarials i en tot l'àmbit de les relacions laborals, en totes les fases dels processos productius de béns i serveis, per la qual cosa les polítiques d'ocupació han de considerar-ne la prevenció com un factor essencial.
  
Per executar i desenvolupar el Pla d'Acció contra els Riscos Laborals i tot exercint les competències que en matèria de seguretat i salut en el treball té atribuïdes la Comunitat Valenciana, és procedent establir aquest règim d'ajudes per al desenvolupament d'accions de prevenció de riscos laborals i promoció de la millora de la seguretat i salut en el treball per a l'exercici 2000.
  
Per això, i fent ús de les facultats que m'atribueixen l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
CAPÍTOL I
  
Disposicions generals
  
Article 1. Objecte i àmbit
  
1. Mitjançant la present ordre es convoquen ajudes econòmiques per a la promoció d'activitats destinades a la millora de la seguretat i salut en el treball.
  
2. Les ajudes establides només podran finançar alguna de les actuacions següents:
  
a) Realització d'estudis i investigacions de caràcter tècnic sobre seguretat i salut en el treball i de les interaccions entre productivitat, reordenació del temps de treball i seguretat.
  
b) Realització de campanyes de sensibilització, informatives, de divulgació i de promoció de la cultura de la prevenció.
  
c) Elaboració de manuals i guies pràctiques d'avaluació de riscos laborals i d'autoaplicació al si de les empreses.
  
d) Realització de congressos, jornades, cursos, seminaris, conferències i altres actes participatius o formatius de caràcter sectorial en matèria preventiva no inclosos en el Pla de Formació de Seguretat i Salut en el Treball de la Comunitat Valenciana.
  
Article 2. Beneficiaris de les ajudes
  
Podran ser beneficiaris de les ajudes les associacions empresarials, les organitzacions sindicals, institucions públiques, corporacions de dret públic i entitats privades sense finalitat lucrativa, l'àmbit territorial d'actuació de les quals comprenga el de la Comunitat Valenciana i sempre que els seus fins tinguen directa relació amb les matèries objecte d'aquesta convocatòria.
  
No podran ser beneficiàries les entitats locals i institucions dependents.
  
Article 3. Presentació de sol·licituds i termini
  
1. Les sol·licituds per a l'obtenció de les ajudes regulades mitjançant la present ordre hauran de dirigir-se a la Direcció General de Treball i Seguretat Laboral i es presentaran, en imprés normalitzat, en les corresponents direccions territorials d'Ocupació o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. El termini de presentació de sol·licituds serà el comprés entre l'1 de gener i el 31 de març de 2000.
  
2. Les sol·licituds hauran d'anar acompanyades, a més de la documentació que per a cada una de les ajudes concretament s'estableix en els corresponents articles d'aquesta ordre, dels documents que a continuació s'indiquen:
  
a) Documentació acreditativa i identificadora del sol·licitant i, si és el cas, del seu representant legal o voluntari.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la validesa de la qual haurà d'estendre's fins a la data d'acabament del termini de presentació d'instàncies.
  
c) Projecte tècnic o memòria descriptiva de l'actuació per a la qual se sol·licita l'ajuda, amb indicació de les fases i els terminis de realització, pressupost detallat per partides i preus unitaris o factura proforma.
  
d) Dades de domiciliació bancària segons model facilitat a l'efecte (fitxa de manteniment de tercers), si no s'hi haguera presentat amb anterioritat.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat, de conformitat amb allò que s'ha disposat en l'article 71 de la mencionada Llei, que en el termini de 10 dies esmene la falta o adjunte els documents preceptius, amb indicació que si no ho fa així, es dictarà resolució en què es considere que ha desistit de la seua petició.
  
Article 4. Criteris d'avaluació de les sol·licituds
  
1. Per a la concessió de les ajudes es valoraran els següents aspectes: la incidència del projecte en la millora de les condicions de treball i de l'eficàcia de l'acció preventiva o en la promoció de la cultura de la prevenció i dels factors de seguretat i salut en el treball i aquells criteris de valoració específica que per a cada tipus d'ajuda s'estableixen en la present ordre.
  
2. Qualssevol altres criteris que, si és el cas, s'utilitzen en la valoració, hauran d'indicar-se en la corresponent resolució de forma motivada i, a més a més, en la motivació s'explicaran les raons que en justifiquen la utilització.
  
Article 5. Resolució
  
1. Les direccions territorials d'Ocupació, una vegada complet l'expedient, informaran sobre les sol·licituds presentades en el seu àmbit territorial i trametran les actuacions a la Comissió d'Avaluació i Valoració que es regula en l'article següent.
  
2. La Comissió d'Avaluació i Valoració de les ajudes establides en la present ordre formularà la seua proposta de resolució, la qual haurà d'estar motivada en els termes establits en l'article quart.
  
3. Vista la proposta formulada per la Comissió d'Avaluació i Valoració, el conseller d'Ocupació dictarà resolució concedint o denegant l'ajuda, la qual es notificarà als interessats. Abans de resoldre, es podrà demanar al sol·licitant l'aportació addicional d'altres documents o dades aclaridors que s'estimen necessaris per a decidir sobre la sol·licitud presentada.
  
4. En cas de concessió de l'ajuda, la resolució fixarà expressament la quantia de la subvenció i incorporarà, si és el cas, les condicions, obligacions i determinacions accessòries a què haja d'ajustar-se el compliment de la subvenció. Les càrregues, formes i condicions de la subvenció s'imputaran al beneficiari, sense que aquest puga oposar les excepcions que, si és el cas, deriven de les seues relacions jurídiques amb tercers.
  
5. Quan concórreguen circumstàncies excepcionals, es podrà autoritzar la concessió d'ajudes que superen els límits màxims establits amb caràcter general per a cada una d'elles en la present ordre, respectant, en tot cas, les dotacions pressupostàries corresponents i sense que, en cap cas, puga ser superior al cost real de l'activitat. En aquest supòsit, la motivació s'estendrà també a aquest punt.
  
6. Així mateix, podran establir-se fases parcials perquè el beneficiari execute com a mínim un determinat percentatge o part del projecte i per a la justificació del compliment d'altres condicions.
  
7. Els compromisos formulats pel sol·licitant i que hagen servit per a valorar l'ajuda constitueixen obligació del beneficiari en els supòsits de concessió de l'ajuda, encara que ho siga per quantia inferior a la sol·licitada i a pesar que la resolució guarde silenci sobre aquest punt.
  
Article 6. Termini per a dictar resolució
  
1. El termini màxim per a tramitar i resoldre els expedients serà de tres mesos comptadors des de la data d'acabament del termini de presentació de sol·licituds fixat en aquesta ordre. Transcorregut l'indicat termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei de Règim Jurídic de les Administracions Públiques i del Procediment Administratiu Comú.
  
2. Les resolucions a què es refereix el paràgraf anterior esgotaran la via administrativa i podran ser impugnades directament davant de la jurisdicció contenciosa administrativa en el termini de dos mesos, comptats des de l'endemà de la notificació, d'acord amb allò que s'ha establit en l'article 46 de la Llei 29/1998, de 13 de juliol, i sense perjudici de la interposició de qualsevol altre recurs que els legitimats per a això estimen procedent.
  
Article7. Comissió d'Avaluació i Valoració de les ajudes
  
La Comissió d'Avaluació i Valoració estarà integrada pels directors territorials d'Ocupació, els directors dels gabinets de Seguretat i Higiene en el Treball i el cap de l'Àrea de Relacions Laborals i Seguretat Laboral, que serà el seu president.
  
El cap del Servei de Condicions de Treball de la Direcció General de Treball i Seguretat Laboral actuarà com a secretari de la comissió.
  
La comissió adaptarà el seu funcionament a les regles generals que són d'aplicació als òrgans col·legiats.
  
Article 8. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a l'esmentada concessió i, en especial, els supòsits de:
  
- Modificacions justificades del projecte inicial.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional i sempre que se sol·liciten abans de l'expiració del termini o terme la pròrroga del qual es pretén.
  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda, amb idèntic límit temporal.
  
- Expedients de revaloració de l'ajuda o de resolució total o parcial d'aquesta.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud, la qual cosa originarà el corresponent expedient de revaloració de l'ajuda i l'adaptació a les noves circumstàncies financeres del beneficiari.
  
Article 9. Control de les accions
  
1. La Direcció General de Treball i Seguretat Laboral realitzarà el control i seguiment de les accions a través de les comprovacions que considere necessàries.
  
2. La Direcció General de Treball i Seguretat Laboral en els supòsits en què ho considere procedent i, en especial. quan les actuacions per a les quals es concedisca l'ajuda consistisquen en la realització d'estudis i investigacions i tinguen un marcat caràcter tècnic, podrà designar personal tècnic propi perquè en col·labore en la redacció o l'execució o n'assumisca la direcció tècnica de la realització; amb aquesta finalitat el beneficiari estarà obligat, quan així ho determine la corresponent resolució de concessió de l'ajuda, a comunicar a aqueix centre directiu l'inici de les actuacions.
  
Article 10. Pagament de les ajudes
  
1. El pagament de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes que determine la resolució de concessió.
  
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte en la totalitat o en les fases previstes i, en tot cas, amb anterioritat al 15 d'octubre de 2000, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:
  
a) Factures i tots altres documents justificatius de la despesa efectuada, d'acord amb la normativa vigent.
  
b) Acreditació, si és el cas, del compliment de les obligacions i condicions que s'hagueren establit en la resolució.
  
3. Amb caràcter general, no serà subvencionable l'IVA satisfet per l'adquisició de béns o serveis, i en general qualsevol impost pagat pel beneficiari.
  
No serà aplicable allò que s'ha disposat en el paràgraf anterior en els supòsits de realització d'activitats promogudes per entitats sense finalitat lucrativa, quan l'import de la subvenció en cobrisca la totalitat del cost.
  
Article 11. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, i també el compliment dels requisits i les condicions que determine la resolució de concessió de l'ajuda, i també les que deriven de la llei, la seua naturalesa o el seu objecte.
  
- Sotmetre's a les actuacions de control financer que corresponen a la Intervenció General en relació amb les ajudes concedides.
  
- Fer constar de manera explícita en la difusió de les accions subvencionables, el suport de la Conselleria d'Ocupació i el logotip del Pla d'Acció contra els Riscos Laborals que es facilitarà al beneficiari.
  
Article 12. Minoració i resolució de l'ajuda concedida
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt excedisquen dels límits establits, podrà originar la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, n'originarà la incoació, per part de l'òrgan competent per a la concessió de les ajudes, del corresponent expedient, que podrà acabar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
3. Per a determinar els efectes minoritaris o resolutoris de l'incompliment, es tindrà el compte el caràcter essencial o no del requisit, la condició o l'obligació que s'haja incomplit. Es consideren essencials els requisits, les condicions o les obligacions que determinarien que el beneficiari no haguera pogut adquirir el dret a la subvenció o que en desvirtuen la finalitat principal.
  
CAPÍTOL II
  
Ajudes per a la realització d'estudis i investigacions
  
sobre seguretat i salut en el treball
  
Article 13. Objecte i beneficiaris
  
Podran accedir a les ajudes incloses en el present capítol les persones jurídiques indicades en l'article 2 de la present ordre que promoguen la realització d'activitats d'estudis i investigacions sobre seguretat i salut en el treball, la millora de les condicions de treball i de l'acció preventiva en les empreses, sinistralitat laboral i sobre les interaccions entre productivitat, reordenació del temps de treball i seguretat.
  
Article 14. Modalitats d'ajuda
  
Les ajudes es dirigiran a la realització d'activitats d'estudi i investigació sobre els aspectes que a continuació s'indiquen, i també a la difusió dels resultats d'aquestes:
  
1. La determinació d'estratègies i actuacions per a la correcta implantació de les estructures de prevenció en les empreses.
  
2. L'anàlisi dels processos de producció en els diferents sectors d'activitat econòmica que incloguen propostes concretes que comporten una millora de les actuals condicions de treball.
  
3. Actuacions d'investigació i desenvolupament en equips de protecció col·lectiva i individual.
  
4. Anàlisi de llocs de treball-tipus, característics i de notable presència en els diferents sectors productius, amb proposta de millora de les condicions de treball.
  
5. Estudis sobre les interaccions entre productivitat, reordenació del temps de treball i seguretat.
  
6. Obtindre el coneixement de qualsevol altre aspecte que puga repercutir positivament en la reducció de la sinistralitat laboral i la millora de la seguretat i salut en el treball.
  
Article 15. Quantia de les ajudes i criteris d'avaluació
  
1. Per a la concessió de l'ajuda sol·licitada i, si és el cas, per a determinar-ne la quantia, es tindran en compte els següents aspectes:
  
- Repercussió sectorial i/o territorial de l'estudi o investigació.
  
- Incidència de l'estudi en la millora de les condicions de treball.
  
- Formulació de propostes fàcilment aplicables per les empreses per a la prevenció de riscos laborals.
  
2. Les ajudes consistiran en la concessió de subvenció de fins al 70% del seu cost per als supòsits de realització i/o difusió dels estudis i investigacions previstos en l'article 14 i, excepcionalment, en consideració a les especials característiques del projecte, es podrà superar aquest límit fins a cobrir l'import efectiu del total de la despesa.
  
Article 16. Presentació de sol·licituds
  
Les sol·licituds per a l'obtenció de les ajudes a què es refereix el present títol, es presentaran, amb caràcter previ a la realització del treball de què es tracte, acompanyades de la documentació establida amb caràcter general i de la declaració de les fonts de finançament del projecte.
  
CAPÍTOL III
  
Ajudes per a la realització de campanyes de sensibilització i de promoció de la cultura de la prevenció
  
Article 17. Objecte i beneficiaris
  
Les ajudes que regula el present capítol tenen per objecte fomentar, en el conjunt de la societat valenciana o en amplis sectors socials i econòmics característics d'aquesta, la cultura de la prevenció i de la necessitat de combatre decididament la sinistralitat laboral.
  
Podran accedir a les ajudes les associacions empresarials, les organitzacions sindicals, les corporacions de dret públic i les entitats privades sense finalitat lucrativa els fins de les quals tinguen relació directa amb la salut laboral.
  
Article 18. Modalitats d'ajuda
  
Les ajudes que s'estableixen en aquest títol es destinaran a la realització de les següents activitats:
  
a) Campanyes publicitàries de sensibilització que tinguen com a objectiu la promoció de la cultura de la prevenció.
  
b) Campanyes informatives i de divulgació en matèria preventiva amb incidència fonamentalment sectorial, i també edició de revistes o publicacions periòdiques en matèria de seguretat i salut en el treball.
  
c) Campanyes específiques de promoció i divulgació de l'acció preventiva els destinataris de les quals puguen incidir positivament en la lluita contra la sinistralitat laboral.
  
Article 19. Quantia de les ajudes i criteris d'avaluació
  
1. Per a la concessió de l'ajuda sol·licitada i, si és el cas, per a determinar-ne la quantia, es tindrà en compte l'adequació als objectius i finalitats de la present ordre, l'elaboració i disseny del projecte de campanya, el grau d'impacte positiu en els destinataris de la campanya, la transcendència social, sectorial i/o territorial d'aquesta i l'experiència anterior en accions semblants.
  
2. Les ajudes establides en el present títol, podran arribar fins al 70% del pressupost estimat.
  
Article 20. Presentació de sol·licituds
  
Les sol·licituds per a l'obtenció de les ajudes es presentaran amb antelació a la data prevista per a l'inici de la campanya. Les esmentades sol·licituds aniran acompanyades del projecte de campanya o actuació prevista i el calendari d'execució.
  
CAPÍTOL IV
  
Ajudes per a l'elaboració de manuals i guies pràctiques d'avaluació de riscos laborals
  
Article 21. Objecte i beneficiaris
  
Podran accedir a les ajudes incloses en el present títol els beneficiaris previstos en l'article 2 de la present ordre que promoguen l'elaboració de manuals i guies pràctiques d'avaluació de riscos laborals i d'autoaplicació al si de les empreses.
  
Article 22. Modalitats d'ajuda
  
Les ajudes es dirigiran a la preparació, edició i distribució de manuals, guies pràctiques i altres publicacions en matèria de prevenció de riscos laborals sobre els aspectes que a continuació s'indiquen:
  
1. Publicacions de contingut eminentment pràctic i de senzilla autoaplicació en les empreses.
  
2. Treballs d'elevada qualificació tècnica; els seus destinataris seran col·lectius amb especial incidència en sectors amb taxes significatives de sinistralitat laboral.
  
Article 23. Quantia de les ajudes i criteris d'avaluació
  
1. Per a la concessió de l'ajuda sol·licitada i, si és el cas, per a determinar-ne la quantia, es tindrà en compte la incidència sectorial i/o territorial de la publicació, les característiques del col·lectiu destinatari d'aquesta i la seua influència en els processos de decisió sobre adopció de mesures de caràcter preventiu, i també la no-existència prèvia de treballs d'anàloga naturalesa i semblants característiques.
  
2. Les ajudes establides en el present títol podran arribar fins al 70% del pressupost estimat i, excepcionalment, en consideració a les especials característiques del projecte, superar aquest límit fins a cobrir l'import efectiu de la despesa.
  
Article 24. Presentació de sol·licituds
  
Les sol·licituds per a l'obtenció de les ajudes es presentaran amb antelació a la data prevista per a l'inici de l'activitat. En les esmentades sol·licituds s'indicarà el període de realització del projecte.
  
CAPÍTOL V
  
Ajudes per a la realització de congressos, jornades, cursos, seminaris, conferències i altres actes participatius o formatius de caràcter sectorial en matèria preventiva
  
Article 25. Objecte i beneficiaris
  
Les ajudes regulades en el present títol tenen per objecte afavorir la informació, formació i capacitació tècnica i professional dels agents que intervenen en la matèria de prevenció de riscos laborals i hi podran accedir les persones jurídiques indicades en l'article 2 de la present ordre que pretenguen la realització d'activitats informatives i formatives per a millorar el coneixement i la preparació tècnica en matèria preventiva.
  
Article 26. Modalitats d'ajuda
  
Les ajudes que s'estableixen en aquest títol es destinaran a la realització de les següents activitats:
  
a) Congressos, jornades, conferències, taules redones i altres actes participatius que aprofundisquen en temes monogràfics, o aborden aspectes fonamentals de la matèria preventiva, facilitant la presa de consciència i la posada en comú de coneixements i experiències dels distints agents implicats en la millora de les condicions de treball, la prevenció dels riscos laborals i, en general, la seguretat i la salut en el treball.
  
b) Cursos, seminaris i altres actes formatius que tinguen com a finalitat aprofundir en determinades matèries dins del camp de la prevenció, aconseguint una formació més especialitzada, dirigida fonamentalment a tècnics, directius d'empresa, i responsables de l'acció preventiva en les empreses.
  
Article 27. Quantia de les ajudes i criteris d'avaluació
  
1. Per a la concessió de l'ajuda sol·licitada i, si és el cas, per a determinar-ne la quantia, es tindrà en compte l'adequació amb els objectius i les finalitats de la present ordre, la naturalesa de les accions proposades, els destinataris sobre els quals incideixen, el grau possible d'impacte positiu en el sector, la repercussió sectorial i/o territorial i l'experiència anterior en accions semblants.
  
2. Les modalitats d'ajudes establides en l'apartat b) de l'article 26, no es concediran a aquelles activitats formatives que estiguen o puguen estar incloses en el Pla de Formació de Seguretat i Salut en el Treball de la Comunitat Valenciana o en la programació formativa dels gabinets de Seguretat i Higiene en el Treball dependents de la Conselleria d'Ocupació.
  
3. Les activitats hauran de realitzar-se a la Comunitat Valenciana i les entitats organitzadores hauran de disposar d'una estructura i capacitat de gestió suficient per a l'organització dels actes que es promoguen.
  
4. Les ajudes establides en el present títol podran arribar fins al 70% del pressupost estimat.
  
Article 28. Presentació de sol·licituds
  
Les sol·licituds per a l'obtenció de les ajudes es presentaran amb antelació a la data prevista per a l'inici de l'activitat. En les dites sol·licituds constarà el període de realització del projecte i en les que fa referència a les accions incloses en l'apartat b) de l'article 26 es faran constar, a més a més, les dates d'inici, l'horari, el programa, el currículum del professorat i les característiques dels participants.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2000.
  
Per complir allò que s'ha previst en l'article 47.11 del Text Refós de la Llei d'Hisenda pública i d'acord amb el que establisca la Llei de Pressupostos de la Generalitat Valenciana per a l'any 2000, per mitjà de resolució de la Conselleria d'Ocupació es faran públics les línies de crèdit i l'import global màxim destinat a la concessió de les ajudes previstes en la present convocatòria.
  
Segona
  
Si els documents que preceptivament han d'acompanyar la sol·licitud d'ajuda ja els tinguera qualsevol òrgan de l'administració de la Generalitat, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data del document i l'òrgan autor, receptor o depositari i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general de Treball i Seguretat Laboral perquè dicte les instruccions i adopte les mesures que considere oportunes per al desplegament i l'aplicació del que s'ha disposat en la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana, encara que la seua plena eficàcia queda condicionada al manteniment de les circumstàncies presents, de conformitat amb el que s'ha establit en la vigent normativa sobre tramitació anticipada d'expedients de despesa.
  
València, 23 de novembre de 1999
  
El conseller d'Ocupació,